b'\n_START_ARTICLE_\nLykon (puhuja)\n_START_PARAGRAPH_\nLykon (muinaiskreikaksi \xce\x9b\xcf\x8d\xce\xba\xcf\x89\xce\xbd; 400-300 lukujen eaa. vaihde) oli antiikin ateenalainen puhuja ja demagogi eli kansankiihottaja. H\xc3\xa4n toimi yhten\xc3\xa4 Sokrateen syytt\xc3\xa4jist\xc3\xa4 t\xc3\xa4m\xc3\xa4n oikeudenk\xc3\xa4ynniss\xc3\xa4 vuonna 399 eaa._NEWLINE_Platonin Sokrateen puolustuspuheessa Sokrates sanoo Lykonin syytt\xc3\xa4neen h\xc3\xa4nt\xc3\xa4 loukkaantuneena puhujien puolesta. Muut syytt\xc3\xa4j\xc3\xa4t olivat Meletos ja Anytos. Lykon oli mahdollisesti yksi Ateenan kymmenest\xc3\xa4 yleisen syytt\xc3\xa4j\xc3\xa4n virassa toimineesta (syn\xc4\x93goroi)._NEWLINE_Puhuja Lykon on joskus yhdistetty Aristofaneen mainitsemaan samannimiseen henkil\xc3\xb6\xc3\xb6n, joka esitet\xc3\xa4\xc3\xa4n juopuneena r\xc3\xa4hin\xc3\xb6itsij\xc3\xa4n\xc3\xa4. T\xc3\xa4m\xc3\xa4 on edelleen yhdistetty henkil\xc3\xb6\xc3\xb6n, joka oli Eupoliin satirisoiman ja irstailijaksi kuvatun Rhodian puoliso._NEWLINE_Diogenes Laertioksen mukaan ateenalaiset ajoivat Lykonin maanpakoon sen j\xc3\xa4lkeen, kun olivat alkaneet katua Sokrateelle langetettua kuolemantuomiota.'